རླབས་ཆེན་གྱི་བྱ་གཞག་མི་རབས་ནས་མི་རབས་བར་རྒྱུན་འཛིན་པ་དང་རླབས་ཆེན་གྱི་སྲིད་ཏང་ནམ་ཡང་བརྟན་པོར་གནས།ཀྲུང་གོ་གུང་ཁྲན་ཏང་གི་སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཐེངས་དང་པོའི་ཐོག་ཀྲུང་དབྱང་གི་འགོ་ཁྲིད་ལས་ཁུངས་གསར་པ་འདེམས་ཐོན་བྱུང་ཡོད།བློ་མཐུན་ཞི་ཅིན་ཕིང་སླར་ཡང་ཀྲུང་དབྱང་ཨུ་ཡོན་ལྷན་ཁང་གི་སྤྱི་ཁྱབ་ཧྲུའུ་ཅི་དང་ཀྲུང་དབྱང་དམག་ཨུད་ཀྱི་ཀྲུའུ་ཞིར་བདམས་ཤིང་།ཏང་དང་རྒྱལ་ཁབ་ཀྱི་བྱ་གཞག་ཆེད་ལེགས་སྐྱེས་གལ་ཆེན་ཕུལ་མྱོང་བའི་བློ་མཐུན་ཁག་གཅིག་ཏང་ཀྲུང་དབྱང་གི་འགོ་ཁྲིད་ལས་གནས་ནས་བབས་གནང་བ་དང་།སྤྱོད་ཡོན་གཉིས་ལྡན་དང་ལོ་ན་གཞོན་ཞིང་འཇོན་ཐང་ཆེ་བའི་འགོ་ཁྲིད་ལས་བྱེད་པ་ཁག་གཅིག་སྐབས་གསར་པའི་ཀྲུང་དབྱང་ཨུ་ཡོན་ལྷན་ཁང་དང་ཀྲུང་དབྱང་གི་འགོ་ཁྲིད་ལས་ཁུངས་ནང་ཞུགས་ཡོད།དེ་ནི་ཆབ་སྲིད་ལངས་ཕྱོགས་བརྟན་པོ་དང་།མཐུན་སྒྲིལ་གཅིག་གྱུར།སྲ་བརྟན་ནུས་ཆེ།འབད་འཐབ་ཆེན་པོས་བྱས་རྗེས་གཏོད་པ་བཅས་ཀྱི་ཀྲུང་དབྱང་གི་འགོ་ཁྲིད་མཉམ་སྡེབ་ཅིག་དང་མི་དམངས་ཀྱིས་རེ་སྒུག་བྱེད་ཆོག་པ་དང་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་དགོས་མཁོ་དང་འཚམ་པའི་ཀྲུང་དབྱང་གི་འགོ་ཁྲིད་མཉམ་སྡེབ་ཅིག་རེད།བདམས་ཐོན་འབྲས་བུ་ལས་ཏང་ཡོངས་དང་།དམག་ཡོངས།རྒྱལ་ཡོངས་མི་རིགས་ཁག་གི་མི་དམངས་བཅས་ཀྱི་ཐུན་མོང་བསམ་འདུན་གང་ལེགས་མངོན་པ་དང་།རང་རེའི་ཏང་ཉིད་སྐྱེ་སྟོབས་ཀྱི་དཔལ་འབར་བ་དང་ཡར་རྒྱས་གོང་འཕེལ་ཡིན་པ་གང་ལེགས་མཚོན་ཡོད།ཏང་ཡོངས་ཀྱི་བློ་མཐུན་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་ཏང་ཡོངས་དང་།དམག་ཡོངས།རྒྱལ་ཡོངས་མི་རིགས་ཁག་གི་མི་དམངས་བཅས་མཐུན་སྒྲིལ་ངང་སྣེ་ཁྲིད་དེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་རྒྱལ་ཁ་ལེན་རྒྱུ་ཡིན་པའི་ཡིད་ཆེས་ཟབ་མོ་བྱེད་ཀྱི་ཡོད།